Diari Oficial de la Generalitat Valenciana


Sumari del DOGV 9751, del 22-12-2023 (2023/12366)

RESOLUCIÓ de 19 de desembre de 2023, del director general d'Ordenació Educativa i Política Lingüística, per la qual es dicten les instruccions sobre el procediment previst en l'Orde 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i d'autorització de modificació de la jornada escolar en els centres sostinguts amb fons públics de segon cicle d'Educació Infantil i d'Educació Primària del sistema educatiu valencià, i s'establix el calendari a efectes de la modificació de la jornada escolar per al curs 2024-2025.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9751

Data del DOGV
:   22-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12871


Data del document
:   19-12-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * organització de l'ensenyament
    * centre d'ensenyament

RESOLUCIÓ de 19 de desembre de 2023, del director general d'Ordenació Educativa i Política Lingüística, per la qual es dicten les instruccions sobre el procediment previst en l'Orde 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i d'autorització de modificació de la jornada escolar en els centres sostinguts amb fons públics de segon cicle d'Educació Infantil i d'Educació Primària del sistema educatiu valencià, i s'establix el calendari a efectes de la modificació de la jornada escolar per al curs 2024-2025. [2023/12082]  
  
La Llei orgànica 2/2006, de 3 de maig, d'Educació, considera en el seu article 120.3 que «les administracions educatives afavoriran l'autonomia dels centres de manera que els seus recursos econòmics, materials i humans puguen donar resposta i viabilitat als projectes educatius i propostes d'organització que elaboren, una vegada que siguen convenientment avaluats i valorats».  
Així mateix, la llei establix en el seu article 120.4 que «els centres, en l'exercici de la seua autonomia, poden adoptar experimentacions, innovacions pedagògiques, programes educatius, plans de treball, formes d'organització, normes de convivència o ampliació del calendari escolar o de l'horari lectiu d'àrees o matèries, en els termes que establixen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, s'imposen aportacions a les famílies ni exigències per a les administracions educatives».  
El Decret 253/2019, de 29 de novembre, del Consell, de regulació de l'organització i el funcionament dels centres públics que impartixen ensenyaments d'Educació Infantil o d'Educació Primària, regula en l'article 69 l'horari general del centre educatiu i establix el següent:  
  
1. L'horari general del centre reflectirà totes les activitats d'este i s'acomodarà al millor aprofitament de les activitats docents i a les particularitats del centre. Este horari general transcorrerà entre l'obertura i el tancament de les instal·lacions durant el curs escolar, i haurà d'especificar:  
a) L'horari de funcionament en el qual estaran disponibles per a la comunitat educativa els servicis i les instal·lacions del centre, dins i fora de la jornada escolar, i les condicions per al seu ús.  
b) La jornada de les activitats escolars lectives i les activitats complementàries, així com els programes que conformen l'oferta educativa del centre, que es desenvoluparà de dilluns a divendres.  
c) L'horari disponible per a les activitats extraescolars.  
2. L'equip directiu, amb l'informe del claustre i el consell escolar, ha d'elaborar l'horari general del centre d'acord amb la normativa vigent i l'ha de posar a la disposició de la comunitat educativa, preferentment per mitjans electrònics o telemàtics.  
L'article 18 del Decret 106/2022, de 5 d'agost, del Consell, d'ordenació i currículum de l'etapa d'Educació Primària, indica en els quatre primers apartats el següent:  
1. La jornada escolar transcorre entre les 09.00 h i les 17.00 h. En les condicions que establix la normativa vigent sobre la modificació de la jornada escolar, es podrà iniciar abans de les 9 hores del matí.  
  
2. L'organització de l'horari lectiu pot desenvolupar-se en tres tipus de jornada: partida, contínua i flexible o mixta.  
3. Es pot modificar la jornada autoritzada a través dels procediments previstos per l'administració competent en la normativa vigent.  
  
4. Així mateix, els centres amb la jornada partida que vulguen realitzar modificacions no significatives de l'horari podran fer-ho a través dels procediments establits.  
L'Orde 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i d'autorització de modificació de la jornada escolar en els centres sostinguts amb fons públics de segon cicle d'Educació Infantil i d'Educació Primària del sistema educatiu valencià, té com a finalitat organitzar la jornada escolar de manera diversa i dotar-la de més flexibilitat, la qual cosa ha de permetre als centres educatius, dins de la seua autonomia i les seues possibilitats organitzatives, triar el model que millor s'adapte a la realitat i a les característiques de l'entorn, ateses les necessitats de l'alumnat i de la comunitat educativa que conforma.  
  
Per tot això, i en virtut de les facultats conferides pel Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, en l'article 28.1 i en la disposició final primera de l'Orde 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i d'autorització de modificació de la jornada escolar en els centres sostinguts amb fons públics de segon cicle d'Educació Infantil i d'Educació Primària del sistema educatiu valencià, i prèvia consulta amb les associacions de famílies i organitzacions sindicals de l'ensenyança pública, resolc:  
  
  
Únic  
Aprovar les instruccions que desenvolupen el procediment de sol·licitud i autorització de la modificació de la jornada escolar en els centres públics i privats concertats de segon cicle d'Educació Infantil i d'Educació Primària de la Comunitat Valenciana i establir el calendari a l'efecte de la modificació de la jornada escolar per al curs 2024-2025.  
  
De conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, contra el present acte, que no posa fi a la via administrativa, es podrà interposar recurs d'alçada davant de la Secretaria Autonòmica d'Educació, en el termini d'un mes a comptar de l'endemà de publicar-se.  
  
València, 19 de desembre de 2023.- El director general d'Ordenació Educativa i Política Lingüística: Ignacio Martínez Arrúe.  
  
  
INSTRUCCIONS  
  
1. Objecte i àmbit d'aplicació  
Esta resolució té per objecte dictar instruccions per a l'aplicació del procediment que preveu l'Orde 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i d'autorització de modificació de la jornada escolar en els centres sostinguts amb fons públics de segon cicle d'Educació Infantil i Educació Primària del sistema educatiu valencià, així com establir el calendari de l'esmentat procediment.  
  
  
2. Documentació necessària per a la sol·licitud de la proposta de modificació de la jornada escolar amb alteració del període lectiu  
A més de la documentació que exigix l'article 15 de l'Orde 9/2022, de 25 de febrer, els centres docents hauran de presentar els annexos I, II i III d'esta resolució, relatius a les activitats extraescolars.  
  
3. Horaris  
La proposta horària podrà establir, en els centres d'Educació Infantil i d'Educació Primària, dos models diferenciats d'organització horària, un per a Educació Infantil i un altre per a Educació Primària. Estos models hauran d'incloure l'horari lectiu setmanal per a cada un dels cursos i el període o períodes de descans diari en la jornada lectiva que es realitze durant el matí, preferentment entre les hores centrals, d'una duració de 30 minuts en el cas d'Educació Primària, i d'entre 45 i 60 minuts en Educació Infantil.  
L'horari setmanal del professorat, en els centres públics que desenvolupen un model de jornada contínua, haurà d'incloure, com a mínim, una vesprada de dos hores de les hores de dedicació en el centre, comú per a tot el professorat per a garantir les tasques de coordinació. La sessió o les sessions a la vesprada de dedicació en el centre d'una duració igual o superior a les dos hores no podran ser immediatament consecutives a l'horari lectiu de l'alumnat. Haurà d'haver-hi un interval mínim d'una hora.  
Per a la confecció dels horaris, la direcció del centre ha de garantir l'obertura de les instal·lacions escolars, mentre s'efectuen les activitats extraescolars si són en període de vesprada, amb la presència, almenys, d'un membre del professorat i d'un membre de l'equip directiu, o en qui delegue, en cas que no puga ser present si l'activitat es realitza dins de la jornada escolar. Esta mesura no implicarà un augment d'hores lectives ni complementàries del professorat.  
  
Els centres educatius que disposen d'unitats de dos anys del primer cicle d'Educació Infantil atendran a la disposició addicional quarta de l'Orde 9/2022.  
  
4. Menjador escolar i transport  
La nova distribució horària del centre haurà de garantir la continuïtat dels servicis de menjador i transport escolar, si s'estaven oferint amb anterioritat, així com la incorporació de nous servicis de menjador i transport per als centres, en el cas que siguen necessaris.  
  
El menjador no podrà començar abans de les 12.00 hores ni acabar després de les 15.30 hores, i ha d'assegurar, en tot cas, que l'alumnat d'Educació Infantil i de primer i segon d'Educació Primària dine en el primer torn. L'horari haurà de ser regular al llarg de tota la setmana i el període de menjador no podrà ser inferior a una hora i trenta minuts.  
  
Haurà de quedar garantida l'atenció adequada en el menjador a l'alumnat en els diversos torns, pel nombre de comensals, l'espai disponible i el temps que es dedicarà a dinar.  
En els centres amb jornada lectiva amb període únic al matí, el servici de transport de retorn als domicilis s'iniciarà a la vesprada en finalitzar la jornada escolar.  
  
5. Activitats extraescolars  
Les condicions generals que han de reunir les activitats extraescolars incloses en el projecte de modificació de la jornada queden regulades per l'article 4 de l'Orde 9/2022.  
Es consideraran activitats extraescolars tant les que es realitzen dins de la jornada escolar, però fora del període lectiu, com les que es desenvolupen totalment fora de la jornada escolar.  
Les activitats extraescolars organitzades en la jornada escolar fora de l'horari lectiu han de ser de qualitat, no han de tindre caràcter lucratiu i, en el cas dels centres de jornada lectiva realitzada íntegrament en període de matí, o amb horari flexible, han de ser d'oferta obligada per al centre i voluntàries per a les famílies.  
En els centres educatius públics, quan finalitze el període lectiu o el període de menjador, en cas que l'horari lectiu siga de matí, el centre educatiu ha de romandre a la disposició de l'associació de famílies de l'alumnat del centre educatiu i/o de l'ajuntament per a realitzar activitats extraescolars. La utilització dels espais del centre per les associacions de mares i pares de l'alumnat serà prioritària sobre la que puga realitzar qualsevol altra associació o organització aliena a la comunitat escolar.  
  
El nombre d'activitats i la seua duració han d'estar definides en el projecte, així com el finançament d'estes, si n'hi ha. Serà necessari detallar el grau d'implicació de l'ajuntament, les entitats culturals i esportives, les associacions i les institucions col·laboradores. S'assenyalarà l'òrgan responsable de l'organització i el finançament de cada activitat, així com la participació econòmica de l'alumnat, si és el cas.  
  
5.1. Alumnat amb necessitats específiques de suport educatiu  
Els centres ordinaris amb alumnat amb necessitats específiques de suport educatiu garantiran la seua participació en les activitats extraescolars establides en la jornada escolar i han de concretar de manera explícita les mesures que s'adopten per a assegurar la seua participació efectiva.  
En este sentit, el personal educador haurà de col·laborar amb la resta de professionals del centre en la planificació i el seguiment de les activitats complementàries que es realitzen dins de la jornada escolar, amb la finalitat de garantir la participació de l'alumnat que atenen. Les seues tasques i l'horari seran les que establix la normativa específica.  
  
Els centres educatius, i especialment els centres ordinaris amb unitats específiques situades en estos, tindran en compte el fet que les entitats organitzadores de les activitats extraescolars disposen de personal monitor d'activitats extraescolars amb formació i experiència en l'atenció de l'alumnat amb necessitats educatives especials.  
5.2. Condicions econòmiques de les activitats extraescolars desenvolupades dins del marc de la jornada escolar autoritzada  
5.2.1. La realització d'activitats que tinguen un cost econòmic per a l'alumnat, dins del límit establit (que serà de 30 euros mensuals com a màxim per alumne o alumna i activitat), haurà de comptar amb l'aprovació del consell escolar del centre.  
5.2.2. Per a garantir que cap alumna o alumne quede exclòs, per motius econòmics, de les activitats extraescolars desenvolupades durant la jornada escolar, fora de l'horari lectiu, l'alumnat que siga beneficiari amb caràcter assistencial de les ajudes de menjador escolar en els centres públics que regula l'Orde 9/2022, de 25 de febrer, i la norma que regule estes ajudes, podrà realitzar fins a un màxim de dos activitats de les oferides pel centre, que tinguen cost econòmic, de manera totalment gratuïta.  
El consell escolar de cada centre estudiarà els possibles casos de l'alumnat que, no complint el requisit anterior, estiga en unes condicions socioeconòmiques desfavorables que facen necessari que la mesura anterior també li siga aplicable. Per a això, valorarà els informes que, si és el cas, hagen emés organismes oficials, com ara servicis socials municipals, respecte a la situació de l'alumne o alumna.  
En estos casos, el pagament de les activitats extraescolars el realitzarà directament el centre a l'entitat que les duga a terme, amb càrrec als recursos econòmics de què dispose el centre per al seu funcionament, sempre que queden cobertes les necessitats ordinàries per al normal funcionament del centre, i dins dels límits de contractació establits en l'article 62.2 del Decret 253/2019, de 29 de novembre, del Consell, de regulació de l'organització i el funcionament dels centres públics que impartixen ensenyaments d'Educació Infantil o d'Educació Primària.  
  
5.3. Activitats extraescolars en centres rurals agrupats (CRA)  
Atesa l'especificitat dels CRA, durant el desenvolupament de les activitats extraescolars previstes en la modificació de la jornada escolar, quan s'opte per realitzar-la íntegrament en període de matí, haurà d'haver-hi, com a mínim, un membre de l'equip directiu en un dels aularis i, a més, un membre del claustre en cada un dels altres aularis.  
  
En el cas que el professorat itinerant haja de romandre en el centre durant les activitats extraescolars previstes en la nova distribució horària, ho farà en el centre en què haja impartit, com a mínim, l'última sessió del període lectiu del matí.  
5.4. Activitats extraescolars en centres incomplets  
En el cas dels centres incomplets, definits per no comptar amb tots els nivells o cicles d'Educació Infantil o d'Educació Primària, atesa la seua singularitat, durant el desenvolupament de les activitats extraescolars previstes en la modificació de la jornada escolar, quan s'opte per realitzar-la íntegrament en període de matí, ha d'haver-hi, com a mínim, un membre del claustre del professorat.  
  
6. Inici del procediment per a sol·licitar la modificació de la jornada escolar  
Tal com indica l'article 13 de l'Orde 9/2022, per a iniciar el procediment farà falta l'aprovació, en primer lloc, dels membres del consell escolar per un mínim de 2/3 amb dret a vot, i en segon lloc, pel claustre, amb un mínim de 2/3 dels membres del claustre.  
  
El secretari o secretària del centre estendrà acta de cada votació ajustant-se en model i forma a l'annex II (consell escolar) i annex III (claustre) de l'orde.  
En el cas dels centres privats concertats, serà la titularitat del centre qui inicie l'esmentat procediment.  
En cap cas es podrà iniciar el procediment abans del 31 de desembre de 2023 tal com recull l'article 28 de l'Orde 9/2022.  
L'inici del procediment per part del centre educatiu l'hauran de notificar a l'ajuntament corresponent tots els centres, una vegada aprovat pel consell escolar (en el cas dels centres públics), i el claustre. En el cas dels CRA, es notificarà a tots els ajuntaments afectats.  
  
En tots els casos, els centres hauran de conservar un justificant de la notificació a l'ajuntament corresponent.  
7. Reunió d'informació a les famílies  
En cap cas es podrà realitzar la reunió informativa a les famílies abans de l'aprovació de la proposta pel consell escolar i el claustre, en el cas de centres públics.  
Una vegada aprovada la proposta pel consell escolar i el claustre, o presa la decisió per la titularitat del centre (en el cas dels centres privats concertats), la direcció del centre convocarà una reunió informativa per a les famílies en un termini no superior a 10 dies naturals des de l'aprovació de la proposta, en la qual s'expliquen les característiques del nou horari amb els períodes lectius i de descans de l'alumnat detallats, i la descripció i el caràcter de les activitats extraescolars, del menjador i transport escolar, tal com indica l'article 13 de l'Orde 9/2022.  
  
La reunió informativa haurà de convocar-se amb una antelació mínima de 48 hores a la seua realització a través dels mitjans de difusió del centre legalment establits.  
Esta reunió haurà de realitzar-se fora de l'horari escolar per a facilitar la participació dels pares, mares o representants legals de l'alumnat. S'haurà de proporcionar per escrit, abans de la reunió, la proposta de modificació de la distribució horària i la descripció del caràcter de les activitats extraescolars, de manera que siga coneguda i valorada per la comunitat educativa en el seu conjunt.  
La reunió d'informació a les famílies no podrà realitzar-se amb posterioritat al termini establit per al lliurament de la documentació necessària per a la sol·licitud de modificació de la jornada escolar.  
El secretari o secretària del centre estendrà acta de la reunió informativa a les famílies ajustant-se en model i forma a l'annex V de l'orde.  
  
  
8. Documentació necessària per a la sol·licitud de modificació de la jornada escolar  
8.1. La direcció dels centres públics o la titularitat dels centres privats concertats haurà de presentar a la Direcció General d'Ordenació Educativa i Política Lingüística la documentació dels següents apartats a i b, en el termini establit per esta resolució:  
a) Annexos referits a l'Orde 9/2022:  
Annex I: sol·licitud de modificació de la jornada escolar.  
Annex II: acta de votació del consell escolar (centres públics); o certificat de la voluntat de la titularitat del centre d'iniciar el procediment de modificació de la jornada escolar (centres privats concertats).  
  
Annex III: acta de votació del claustre.  
Annex IV: document que deixe constància de la notificació a l'ajuntament de la localitat de la proposta aprovada pel consell escolar i el claustre (centres públics), o per la titularitat del centre (centres privats concertats); amb justificant de registre d'entrada.  
Annex V: acta de la reunió informativa als pares, mares o representants legals de l'alumnat.  
Annex VI: document que continga la proposta de jornada escolar amb la distribució horària i la descripció i el caràcter de les activitats extraescolars, així com les concrecions, si és el cas, del menjador i transport escolar.  
b) Annexos I, II i III d'esta resolució:  
Annex I: en este document ha de constar la informació per a cada grup, nivell i etapa i per a cada una de les activitats organitzades en el centre escolar.  
Annex II: distribució temporal de totes les activitats per a l'etapa d'Educació Infantil. En este document s'ha d'especificar la planificació de totes les activitats extraescolars per a l'etapa d'Educació Infantil per a cada grup i nivell.  
Annex III: distribució temporal de totes les activitats per a l'etapa d'Educació Primària. En este document s'ha d'especificar la planificació de totes les activitats extraescolars per a l'etapa d'Educació Primària per a cada grup i nivell.  
8.2. Remissió de la documentació  
Els centres hauran de remetre la sol·licitud i la documentació requerida a la Direcció General d'Ordenació Educativa i Política Lingüística fins al 26 de gener de 2024 inclòs, per registre telemàtic mitjançant el tràmit Z de la Conselleria d'Educació, Universitats i Ocupació:  
https://www.gva.es/va/inicio/procedimientos'id\_proc=18107&version=amp  
També serà preceptiu presentar una còpia de la documentació per correu electrònic a l'adreça següent: lvvkjymvxijsoa@xwa.ca  
Els documents que s'han de presentar amb la sol·licitud són els annexos I, II, III, IV, V i VI de l'Orde 9/2022, i els annexos I, II i III d'esta resolució, degudament firmats pel director o directora, el titular o la titular del centre i/o el secretari o la secretaria, i amb el segell del centre educatiu.  
L'enviament de tota la documentació requerida per correu electrònic no substituirà la presentació preceptiva en el registre telemàtic esmentat anteriorment.  
8.3. El procediment d'esmena de la proposta del centre s'ajustarà a l'article 68 de la Llei 39/2015, i el termini de presentació serà de 10 dies hàbils des de la notificació de la direcció general competent en matèria d'ordenació acadèmica, que emetrà una resolució en este sentit.  
  
  
9. Informe de la Inspecció d'Educació  
La Inspecció d'Educació revisarà la documentació, sol·licitarà al centre en el seu cas, les correccions oportunes i emetrà un informe sobre la sol·licitud de modificació de la jornada relatiu al grau de compliment d'allò establit en l'Orde 9/2022 (annex VII).  
  
10. Informe de la Direcció General d'Ordenació Educativa i Política Lingüística  
La Direcció General d'Ordenació Educativa i Política Lingüística, previ informe de la Inspecció d'Educació, emetrà un informe sobre el compliment de les condicions per a la modificació de la jornada. Una vegada obtingut l'informe favorable d'esta direcció general sobre la proposta de modificació de la jornada, la consulta a les famílies tindrà caràcter obligatori.  
  
11. Comissió de coordinació  
11.1. Constitució  
La comissió de coordinació del procés ha de constituir-se en un termini no superior a cinc dies lectius a partir de l'informe de compliment de les condicions per a sol·licitar la modificació de la jornada escolar emés per la direcció general competent.  
11.2. Titulares i suplents  
La comissió de coordinació del procés estarà formada per cinc membres: la direcció, que ocuparà la presidència en els centres públics, mentre que en els centres privats concertats serà la direcció pedagògica; tres pares, mares o tutors o tutores legals i la persona que exercisca de secretari o secretària del consell escolar, amb veu i vot, que actuarà com a tal i estendrà acta de les sessions.  
Els tres pares, mares o tutors o tutores legals es triaran per sorteig entre les persones representants en el consell escolar del centre, en primer lloc; o bé, del cens de pares, mares o tutors o tutores legals, en segon lloc. Amb antelació suficient, les famílies hauran d'estar informades de la possibilitat d'estar incloses i participar en este procés.  
Les persones que ocupen la direcció dels centres han d'organitzar en el centre educatiu, en acte públic o en sessió del consell escolar, el sorteig de les persones integrants, titulars i suplents, de la comissió coordinadora.  
S'ha de preveure el nomenament d'un nombre de suplents del sector de mares i pares, tutors o tutores legals designats també per sorteig en nombre suficient per a suplir les possibles vacants.  
Perquè tot el procediment es duga a terme amb la deguda garantia, els centres hauran de tindre els censos elaborats amb anterioritat a la constitució de la comissió de coordinació.  
En la composició de la comissió de coordinació s'haurà de tindre en compte una presència paritària de dones i homes, d'acord amb l'article 14.4 de la Llei orgànica 3/2007, de 22 de març, per a la igualtat efectiva de dones i homes, i l'article 10 de la Llei 9/2003, de 2 d'abril, de la Generalitat, per a la igualtat entre dones i homes.  
11.3. Competències de la comissió  
Las competències de la comissió es regulen en l'article 18 i següents de l'Orde 9/2022. Entre altres, correspon a la comissió:  
  
a) Aprovar i publicar el cens electoral.  
b) Fixar el lloc i l'horari per a dur a terme la votació del projecte de modificació, durant el dia fixat en la present resolució, de manera que el temps durant el qual es podrà emetre el vot no podrà ser inferior a huit hores consecutives ni superior a deu hores, comptades a partir de l'inici de l'horari lectiu del matí.  
c) Organitzar el procés de la votació.  
d) Promoure la constitució de la mesa de votació i el sistema de substitució dels titulars i les titulars.  
e) Rebre els vots emesos per correu i entregar-los a la mesa de votació el dia que es constituïsca amb antelació a l'escrutini dels vots.  
  
f) Resoldre les reclamacions presentades al llarg del procés consultiu.  
g) Adoptar les mesures necessàries perquè el procés de votació no afecte el desenvolupament normal de les activitats lectives i no lectives del centre.  
h) Establir els mecanismes de difusió que garantisquen la informació suficient a totes i cada una de les famílies del procés de votació, que es publicarà, almenys, en el tauler d'anuncis del centre i, si és el cas, en la pàgina web del centre perquè la puguen conéixer totes les famílies.  
  
  
12. Mesa de votació  
El dia fixat per a la votació es constituirà la mesa de votació, amb antelació a l'acte de la votació, en el lloc determinat per la comissió de coordinació, i serà l'encarregada de conservar l'orde, vetlar per la integritat del sufragi i efectuar l'escrutini. La constitució i funcionament de la mesa es regula en l'article 21 de l'Orde 9/2022, de 25 de febrer.  
  
La mesa estarà oberta durant el període establit en l'anterior instrucció 11.3.b. Per tant, no es podrà emetre el vot amb anterioritat a l'inici de l'horari lectiu, encara que el centre oferisca activitats prèvies a l'inici d'este en el seu horari general.  
  
13. Cens electoral  
D'acord amb l'article 19 de l'Orde 9/2022, el cens provisional elaborat per la direcció del centre l'ha d'aprovar la comissió de coordinació el dia de la seua constitució, i s'ha de publicar en el tauler d'anuncis del centre i en la web del centre educatiu l'endemà de ser aprovat. S'informarà, en el moment de la publicació, a les famílies a través dels mitjans de difusió del centre legalment establits.  
  
Contra el cens provisional es podran presentar reclamacions davant de la comissió de coordinació del procés en el termini de tres dies naturals des de la seua publicació.  
Una vegada finalitzat el termini de presentació de reclamacions, en el dia lectiu següent es resoldran i s'exposarà el cens definitiu en el tauler d'anuncis i en la pàgina web del centre.  
Una vegada publicat el cens definitiu, i en un termini no superior a tres dies naturals, la comissió de coordinació del procés ha de dur a terme el sorteig públic per a designar els tres pares, mares, tutors o tutores legals de l'alumnat que han de formar part de la mesa de votació, així com els suplents que es consideren necessaris per a assegurar la presència suficient en la mesa el dia de la votació.  
Respecte a la publicació del cens, s'han d'adoptar les cauteles necessàries sobre protecció de dades que establix la disposició addicional sèptima de la Llei orgànica 3/2018, de 5 de desembre, de Protecció de Dades Personals i garantia dels drets digitals.  
  
14. Procediment de consulta a las famílies (votació)  
14.1. Una vegada obtingut l'informe favorable de la Direcció General d'Ordenació Educativa i Política Lingüística, sobre el compliment de les condicions per a modificar la jornada escolar, tal com establix l'article 16.3 de l'Orde 9/2022, de 25 de febrer, la consulta a les famílies tindrà caràcter obligatori i es realitzarà d'acord amb el procediment que es descriu en el capítol III del títol III de l'esmentada orde.  
  
14.2. El dia 4 de març de 2024 serà el dia de consulta a les famílies.  
En les localitats en les quals este dia siga festiu a efectes escolars o laborals la votació es realitzarà excepcionalment el dia 12 de març de 2024. En estos casos, el centre educatiu haurà d'indicar la impossibilitat de realitzar la votació el 4 de març de 2024 mitjançant un escrit firmat per la direcció del centre, juntament amb la documentació preceptiva a lliurar en la sol·licitud.  
14.3. El text de la consulta que ha de figurar en la papereta de votació serà el que s'indica en l'annex VIII de l'Orde 9/2022, de 25 de febrer, i les paperetes hauran d'estar disponibles a partir del dia de la constitució de la comissió de coordinació.  
14.4. Podran actuar com a persones supervisores de la votació entre tres o quatre pares, mares, tutors i tutores legals de l'alumnat inclosos dins del cens electoral, que hagen sigut proposats per l'associació o les associacions de mares i pares de l'alumnat, legalment constituïdes en el centre, o que presenten un mínim de vint avals d'altres membres del cens.  
En el cas que s'hagen proposat més de quatre persones supervisores, l'assignació es resoldrà per sorteig.  
14.5. El dia de la consulta, podran exercir el dret a vot totes aquelles persones recollides en el cens definitiu publicat pel centre educatiu en el tauler d'anuncis i la pàgina web del centre i amb les condicions definides en l'article 19 de l'Orde 9/2022.  
14.6. Les persones amb dret a vot hauran d'acreditar-se davant de la presidència de la mesa de votació per mitjà de DNI, NIE, passaport o permís de conduir vigents i originals (o justificants de documents en tràmit d'emissió expedits per l'autoritat competent).  
14.7. Les famílies monoparentals o aquelles en les quals només hi haja un tutor o tutora legal, degudament acreditades, disposaran de dos vots. En el moment de la votació han d'acreditar la seua situació per mitjà del llibre de família, títol de família monoparental o certificat oficial expedit pel Registre Civil, vigent en el moment de la votació (o justificants de documents en tràmit d'emissió expedits per l'autoritat competent).  
14.8. El vot és directe, secret i no delegable i, per tant, no es consideraran vàlids sobres de votació entregats a la direcció del centre, a membres del claustre, o a algun membre de la comunitat educativa o mandatari. La votació només és vàlida en els termes fixats pels articles 22 i 23 de l'Orde 9/2022.  
14.9. Tots els membres de la comunitat educativa tenen dret a emetre el seu vot de manera lliure i, per tant, es contribuirà des de tots els sectors al desenvolupament de la jornada de votació de manera pacífica i respectuosa amb les decisions individuals.  
14.10. En els centres rurals agrupats es podrà organitzar una mesa de votació en cada una de les localitats. Serà l'equip directiu l'encarregat d'organitzar-les, supervisar la constitució i traslladar les urnes a la seu del CRA per al recompte conjunt. En estos centres es podrà constituir la mesa en cada aulari amb 3 membres: un del claustre de professorat, que exercirà de secretari o secretària, i els altres dos triats per sorteig entre els pares, les mares, els tutors o les tutores legals de l'alumnat integrants del cens electoral.  
  
15. Vot certificat per correu postal  
Per a facilitar l'exercici del vot, els pares, mares i tutors o tutores legals de l'alumnat podran fer ús del vot per correu postal certificat.  
  
15.1. Els centres hauran de proporcionar als sol·licitants, a partir de la constitució de la comissió de coordinació, la papereta de votació i dos sobres per a emetre el vot de manera confidencial. El text de la consulta que ha de figurar en la papereta de votació serà el que s'indica en l'annex VIII de l'Orde 9/2022, de 25 de febrer. La papereta facilitada no podrà disposar de cap classe d'opció marcada o predefinida.  
  
15.2. Per a garantir el dret al vot secret, la identitat de la persona votant i evitar possibles duplicitats, s'utilitzarà el sistema de doble sobre. El sobre exterior ha d'anar acompanyat de la fotocòpia del DNI o document acreditatiu equivalent, i, a més, a l'interior, un sobre tancat amb la papereta de votació.  
15.3. Per a assegurar que el vot per correu certificat arribe a la mesa de votació abans del seu tancament s'haurà d'enviar amb antelació suficient.  
  
16. Escrutini  
16.1. Els vots emesos per correu han d'estar en poder de la mesa electoral abans de la finalització del període de votació, per tant, només es podran acceptar vots per correu fins a l'hora establida de tancament de les urnes. Els vots rebuts després no seran vàlids.  
16.2. Els vots emesos per correu s'incorporaran a l'urna després de la finalització de la votació presencial i abans de fer l'escrutini. La mesa de votació comprovarà que les persones votants que utilitzen la modalitat de vot per correu estiguen incloses en el cens electoral i no hagen emés un vot presencial.  
16.3. En cas d'observar-se duplicitats entre els vots rebuts per correu, estos seran considerats nuls.  
16.4. Una vegada finalitzat el temps de votació es procedirà a l'escrutini dels vots tal com indica l'article 24 de l'orde. L'acte haurà de ser públic.  
16.5. Els CRA hauran de reunir a tots els components de les meses en la seu del CRA per al recompte conjunt.  
16.6. Una vegada finalitzat l'escrutini, el mateix dia de la votació es comunicarà l'acta d'escrutini de la consulta a les famílies (annex IX de l'Orde 9/2022) a la comissió coordinadora del procés i a la Direcció General d'Ordenació Educativa i Política Lingüística per correu electrònic i tràmit Z. A més, una còpia de l'acta certificada pel secretari o secretària del centre amb els resultats de la votació es farà pública en el tauler d'anuncis i en la pàgina web del centre el mateix dia 4 de març de 2024 o el dia 12 de març de 2024, en el supòsit que s'haguera realitzat la votació excepcionalment en esta data.  
  
  
17. Reclamacions a la comissió de coordinació sobre les decisions de la mesa de votació  
17.1. Contra les decisions de la mesa de votació, es podran interposar reclamacions davant de la comissió de coordinació els dos dies naturals següents, que les resoldrà el dia 6 de març de 2024 (article 21.4 de l'Orde 9/2022) o el 14 de març de 2024, en el cas que el centre haguera realitzat la votació excepcionalment el dia 12 de març de 2024.  
  
17.2. Una vegada resoltes les reclamacions per la comissió de coordinació, els resultats definitius de l'escrutini de la consulta de les famílies (annex X de l'Orde 9/2022) es remetran per correu electrònic a la Direcció General d'Ordenació Educativa i Política Lingüística el mateix dia 6 de març de 2024 o el 14 de març de 2024 en el cas que el centre haguera realitzat la votació excepcionalment el dia 12 de març de 2024. Esta remissió es realitzarà al correu electrònic ygypbtjjxlgkaj@aan.yz.  
Si no s'han presentat reclamacions, l'annex X (acta definitiva de la consulta a les famílies) haurà de coincidir amb les dades de l'annex IX (acta d'escrutini de la consulta a les famílies).  
Si s'han presentat reclamacions, juntament amb l'annex X, s'adjuntaran estes i les resolucions que haja emés la comissió de coordinació.  
  
  
18. Resultats definitius  
18.1. La comissió de coordinació del procés haurà de traslladar per mitjans telemàtics l'acta (annex X de l'Orde 9/2022), amb el resultat definitiu de la consulta al consell escolar del centre i al claustre (en el cas de centres públics) o a la titularitat del centre (en el cas de centres privats concertats), com a màxim el 7 de març de 2024 o el dia 15 de març de 2024 en el supòsit que s'haguera realitzat la votació excepcionalment el 12 de març de 2024.  
18.2. Els centres hauran de remetre la sol·licitud i la documentació requerida a la Direcció General d'Ordenació Educativa i Política Lingüística per registre telemàtic mitjançant el tràmit Z de la Conselleria d'Educació, Universitats i Ocupació:  
https://www.gva.es/va/inicio/procedimientos'id\_proc=18402&version=amp  
També serà preceptiu presentar una còpia de la documentació per correu electrònic a l'adreça següent: xyojvlywbwvrtc@oah.ie  
L'enviament de tota la documentació requerida per correu electrònic no substituirà la presentació preceptiva en el registre telemàtic esmentat anteriorment.  
A més, una còpia de l'acta definitiva certificada pel secretari o secretària del centre amb els resultats de la votació es farà pública en el tauler d'anuncis i en la pàgina web del centre, el mateix dia 7 de març de 2024 o el dia 15 de març de 2024 en el supòsit que s'haguera realitzat la votació el 12 de març de 2024.  
  
19. Resolució de la Direcció General d'Ordenació Educativa i Política Lingüística  
Una vegada complits tots els requisits que establix la normativa per al procediment de sol·licitud de modificació de la jornada, la Direcció General d'Ordenació Educativa i Política Lingüística haurà de resoldre, autoritzant o denegant motivadament, la modificació de la jornada escolar, d'acord amb el compliment del procediment i els requisits establits en l'Orde 9/2022, i comunicarà la resolució a cada centre de manera individual.  
  
20. Recursos i reclamacions contra el resultat electoral  
Contra les decisions de la comissió de coordinació del procés constituïda en els centres docents públics es podrà interposar un recurs d'alçada en el termini d'un mes davant de la direcció territorial d'educació corresponent, de conformitat amb la Llei 39/2015, d'1 d'octubre, del procediment administratiu comú de les administracions públiques.  
  
Contra les decisions de la comissió de coordinació del procés dels centres privats concertats es podrà presentar, en el termini d'un mes, una reclamació davant de la direcció territorial d'educació corresponent, la resolució de la qual es dictarà en el termini màxim de tres mesos i posarà fi a la via administrativa.  
  
21. Arxiu i custòdia de documentació  
La Conselleria d'Educació, Universitats i Ocupació podrà sol·licitar en qualsevol moment tota la documentació relativa al procediment.  
  
Els centres docents hauran de conservar la documentació relativa al procés de votació de la implantació de la proposta de modificació de la jornada escolar d'acord amb el règim que establix la normativa vigent de la Generalitat Valenciana, de conservació o destrucció de documentació, esmentada en l'article 27 de l'Orde 9/2022.  
  
  
22. Centres que van votar una proposta de modificació de la jornada escolar en els tres cursos anteriors i el resultat va ser desfavorable  
D'acord amb l'article 29.5 de l'Orde 9/2022, de 25 de febrer, els centres que hagen realitzat la consulta a les famílies sobre la modificació de la jornada escolar en els cursos escolars 2021-2022 i 2022-2023, i el resultat dels quals ha sigut desfavorable, no podran iniciar el procediment de modificació de la jornada, previst en l'Orde 9/2022, durant el curs 2023-2024.  
  
23. Calendari d'actuacions i procediments per a la modificació de la jornada escolar  
Per a l'aplicació efectiva del que es disposa en l'Orde 9/2022, de 25 de febrer, de la Conselleria d'Educació, Cultura i Esport, s'establix un calendari per a l'any 2024 en l'annex IV d'esta resolució.  
  
24. Annexos complementaris  
S'afigen els annexos següents com a complement de l'annex VI de l'Orde 9/2022, de 25 de febrer.  
Annex I: condicions de cada una de les activitats  
En este document s'ha de fer constar la informació del grup o els grups de cada una de les activitats organitzades en el centre escolar.  
  
S'haurà d'emplenar un model de l'annex I per a cada una de les activitats extraescolars oferides pel centre. Dins de l'apartat B d'este annex, «Informació dels grups», s'hauran de recollir tots els grups que es conformen a l'hora de desenvolupar l'activitat.  
Les dades de l'annex I han de concordar amb les dades que s'afigen en els annexos II i III.  
Annex II: distribució temporal de totes les activitats per a l'etapa d'Educació Infantil  
En este document s'ha d'especificar la planificació de totes les activitats extraescolars per a l'etapa d'Educació Infantil.  
Annex III: distribució temporal de totes les activitats per a l'etapa d'Educació Primària  
En este document s'ha d'especificar la planificació de totes les activitats extraescolars per a l'etapa d'Educació Primària.  
Annex IV: calendari del procediment de sol·licitud de modificació de la jornada escolar.  
Este calendari recull tant els procediments i actuacions per a la sol·licitud de modificació de la jornada escolar (part A) com aquells referits a la votació i posteriors actuacions (part B).